কিম হান্টার (; জন্ম: জ্যানেট কোল; ১২ নভেম্বর ১৯২২ - ১১ সেপ্টেম্বর ২০০২) একজন মার্কিন মঞ্চ, চলচ্চিত্র ও টেলিভিশন অভিনেত্রী ছিলেন। তিনি টেনেসি উইলিয়ামসের আ স্ট্রিটকার নেমড ডিজায়ার মঞ্চনাটকে স্টেলা কোয়াল্‌স্কি চরিত্রে অভিনয় করে খ্যাতি অর্জন করেন এবং এর ১৯৫১ সালের চলচ্চিত্ররূপে একই চরিত্রে অভিনয় করে শ্রেষ্ঠ পার্শ্ব অভিনেত্রী বিভাগে একাডেমি পুরস্কার ও গোল্ডেন গ্লোব পুরস্কার অর্জন করেন। তিনি প্ল্যানেট অব দি এপস (১৯৬৮) এবং এর অনুবর্তী পর্ব বিনিথ দ্য প্ল্যানেট অব দি এপস (১৯৭০) ও এসকেপ ফ্রম দ্য প্ল্যানেট অব দি এপস (১৯৭১) চলচ্চিত্রে শিম্পাঞ্জি জিরা চরিত্রে অভিনয় করেন।  টেলিভিশনে তিনি দি এজ অব নাইট সোপ অপেরায় নোলা ম্যাডিসন চরিত্রে অভিনয় করে ডেটাইম এমি পুরস্কারের মনোনয়ন লাভ করেন। এছাড়া তিনি নাট্যধর্মী ব্যাকস্টেয়ার্স অ্যাট দ্য হোয়াইট হাউজ-এ ফার্স্ট লেডি এলেন অ্যাক্সসন উইলসন চরিত্রে অভিনয় করেন।  প্রারম্ভিক জীবন হান্টার ১৯২২ সালের ১২ই নভেম্বর মিশিগান অঙ্গরাজ্যের ডেট্রয়েট শহরে জন্মগ্রহণ করেন। তার মাতা গ্রেস লিন্ড কনসার্ট পিয়ানোবাদক হিসেবে প্রশিক্ষিত ছিলেন এবং পিতা ডোনাল্ড কোল রেফ্রিজারেশন প্রকৌশলী ছিলেন। তিনি ইংরেজ ও ওয়েলশ বংশোদ্ভূত। হান্টার মায়ামি বিচ হাই স্কুলে পড়াশোনা করেন।  কর্মজীবন হান্টারের অভিনীত প্রথম চলচ্চিত্র হল ১৯৪৩ সালের ভীতিপ্রদ দ্য সেভেন্থ ভিক্টিম। এরপর তিনি ডেভিড নিভনের বিপরীতে ১৯৪৬ সালের ব্রিটিশ কাল্পনিক চলচ্চিত্র আ ম্যাটার অব লাইফ অ্যান্ড ডেথ-এ অভিনয় করেন। ১৯৪৭ সালে তিনি টেনেসি উইলিয়ামসের আ স্ট্রিটকার নেমড ডিজায়ার নাটকের মূল ব্রডওয়ে মঞ্চায়নে স্টেলা কোয়াল্‌স্কি চরিত্রে অভিনয় করেন। ১৯৫১ সালে তিনি এই নাটকের চলচ্চিত্ররূপে একই চরিত্রে অভিনয় করে শ্রেষ্ঠ পার্শ্ব অভিনেত্রী বিভাগে একাডেমি পুরস্কার ও গোল্ডেন গ্লোব পুরস্কার অর্জন করেন। ইতোমধ্যে ১৯৪৮ সালে তিনি এই চলচ্চিত্রের তার সহশিল্পী মার্লোন ব্রান্ডো ও কার্ল মালডেন-সহ ৪৭ জনের সাথে নব্য গঠিত অ্যাক্টরস স্টুডিওর প্রথম সদস্য হিসেবে যুক্ত হন।  ১৯৬৮ সালে তিনি বিজ্ঞান কল্পকাহিনী চলচ্চিত্র প্ল্যানেট অব দি এপস (১৯৬৮)-এ শিম্পাঞ্জি বিজ্ঞানী জিরা চরিত্রে অভিনয় করেন। এরপর তিনি এর অনুবর্তী পর্ব বিনিথ দ্য প্ল্যানেট অব দি এপস (১৯৭০) ও এসকেপ ফ্রম দ্য প্ল্যানেট অব দি এপস (১৯৭১) চলচ্চিত্রেও একই চরিত্রে অভিনয় করেন। ১৯৭৯ সালে তিনি ধারাবাহিক নাটক ব্যাকস্টেয়ারস অ্যাট দ্য হোয়াইট হাউজ-এ মার্কিন ফার্স্ট লেডি এলেন এক্সসন উইলসন চরিত্রে অভিনয় করেন। তিনি দি এজ অব নাইট সোপ অপেরায় নোলা ম্যাডিসন চরিত্রে অভিনয় করে ১৯৮০ সালে ডেটাইম এমি পুরস্কারের মনোনয়ন লাভ করেন।  ব্যক্তিগত জীবন ও মৃত্যু হান্টার দুইবার বিয়ে করেন। প্রথমবার তিনি ১৯৪৪ সালে মেরিন কর্প পাইলট উইলিয়াম বল্ডউইনকে বিয়ে করেন। তাদের এক কন্যা ছিল, তার নাম ক্যাথরিন ডেইড্রে (জন্ম ১৯৪৪)। দুই বছর পর এই দম্পতির বিবাহবিচ্ছেদ ঘটে। এরপর তিনি ১৯৫১ সালে রবার্ট এমেটকে বিয়ে করেন। তাদের এক পুত্র ছিল, তার নাম শন রবার্ট (জন্ম ১৯৫৪)। হান্টার ও এমেট প্রায়ই একত্রে মঞ্চে অভিনয় করতেন। এমেট ২০০০ সালে মৃত্যুবরণ করেন।  হান্টার আজীবন ডেমোক্র্যাট ছিলেন। তিনি ২০০২ সালের ১১ই সেপ্টেম্বর ৭৯ বছর বয়সে নিউ ইয়র্ক সিটিতে হৃৎপেশীর রক্তাভাবজনিত কারণে মৃত্যুবরণ করেন। তার মরদেহ দাহ করার পর তার কন্যাকে তার ভস্ম দেওয়া হয়।  পুরস্কার ও মনোনয়ন  বছর পুরস্কার বিভাগ মনোনীত কর্ম ফলাফল ১৯৫১ একাডেমি পুরস্কার শ্রেষ্ঠ পার্শ্ব অভিনেত্রীআ স্ট্রিটকার নেমড ডিজায়ার  গোল্ডেন গ্লোব পুরস্কার শ্রেষ্ঠ পার্শ্ব অভিনেত্রী – চলচ্চিত্র  ১৯৮০ ডেটাইম এমি পুরস্কার নাট্যধর্মী ধারাবাহিকে সেরা প্রধান অভিনেত্রী দি এজ অব নাইট   তথ্যসূত্র  বহিঃসংযোগ           বিষয়শ্রেণী:১৯২২-এ জন্ম বিষয়শ্রেণী:২০০২-এ মৃত্যু বিষয়শ্রেণী:২০শ শতাব্দীর মার্কিন অভিনেত্রী বিষয়শ্রেণী:২১শ শতাব্দীর মার্কিন অভিনেত্রী বিষয়শ্রেণী:ইংরেজ বংশোদ্ভূত মার্কিন ব্যক্তি বিষয়শ্রেণী:ওয়েলশ বংশোদ্ভূত মার্কিন ব্যক্তি বিষয়শ্রেণী:আর্ট স্টুডেন্টস লিগ অব নিউ ইয়র্কের প্রাক্তন শিক্ষার্থী বিষয়শ্রেণী:ডেট্রয়েটের অভিনেত্রী বিষয়শ্রেণী:মিশিগানের ডেমোক্র্যাট বিষয়শ্রেণী:মায়ামি বিচ সিনিয়র হাই স্কুলের প্রাক্তন শিক্ষার্থী বিষয়শ্রেণী:মার্কিন চলচ্চিত্র অভিনেত্রী বিষয়শ্রেণী:মার্কিন টেলিভিশন অভিনেত্রী বিষয়শ্রেণী:মার্কিন বেতার অভিনেত্রী বিষয়শ্রেণী:মার্কিন সোপ অপেরা অভিনেত্রী বিষয়শ্রেণী:মার্কিন মঞ্চ অভিনেত্রী বিষয়শ্রেণী:হলিউড কালোতালিকা বিষয়শ্রেণী:শ্রেষ্ঠ পার্শ্ব অভিনেত্রী বিভাগে একাডেমি পুরস্কার বিজয়ী বিষয়শ্রেণী:গোল্ডেন গ্লোব পুরস্কার (সেরা পার্শ্ব অভিনেত্রী - চলচ্চিত্র) বিজয়ী বিষয়শ্রেণী:ডোনাল্ডসন পুরস্কার বিজয়ী বিষয়শ্রেণী:আর্ট স্টুডেন্টস লিগ অফ নিউ ইয়র্কের প্রাক্তন শিক্ষার্থী বিষয়শ্রেণী:ক্যালিফোর্নিয়ার ডেমোক্র্যাট বিষয়শ্রেণী:নিউ ইয়র্কের (অঙ্গরাজ্য) ডেমোক্র্যাট